Jacob Jensen (V), 2023-04-20:
Tak for ordet.
Og tak til forslagsstillerne for at rejse et vigtigt emne, nemlig at sikre, at dyrene i de kommende naturnationalparker bliver forsvarligt behandlet.
I beslutningsforslaget pålægges regeringen at fjerne muligheden for at dispensere fra dyrevelfærdsloven i naturnationalparkerne.
Forslagsstillerne belyser den bekymring, der er blandt flere organisationer og borgere – en bekymring for, at mindre tilsyn vil lede til uforsvarlig behandling af dyrene i naturnationalparkerne; en bekymring for, at dyrene kunne komme til at lide på grund af manglende føde eller på grund af skader og sygdom.
Lad mig derfor til at starte med slå fast, at det er helt afgørende for mig og dermed også for regeringen, at dyr behandles forsvarligt.
Ingen dyr i menneskers varetægt må sulte eller lide anden nød, og det er, uanset om de lever bag hegn i en naturnationalpark eller et naturområde eller holdes på stald.
Og jeg er derfor enig med forslagsstillerne i, at dyr, der sættes ud i de kommende naturnationalparker, skal sikres en ordentlig og forsvarlig behandling.
For det første skyldes det, at der vil blive stillet specifikke krav og betingelser ved individuelle dispensationer, hvis de skal gives, og disse krav kan målrettes den konkrete naturnationalpark og de bestemte dyr, der skal leve i den.
Og så følges der op med en evaluering af dispensationsmuligheden.
Og for det andet skyldes det, at Fødevarestyrelsen, indtil den evaluering så foreligger, vil føre en sideløbende kontrol med alle dyr, der sættes ud i parkerne.
Denne kontrol udføres, med henblik på at dyrevelfærden for de enkelte dyr ikke forringes som følge af en given dispensation, herunder som følge af dyreholders tilsyn på bestandsniveau frem for individniveau.
Regeringen har besluttet, at dispensationsmuligheden i dyrevelfærdsloven skal evalueres, så dyrevelfærden sikres i naturnationalparkerne.
Det fremgår af regeringsgrundlaget.
Og evalueringen vil, afhængigt af resultatet, kunne føre til en genovervejelse af, om dispensationen fortsat skal være en mulighed derefter.
Der er endnu ikke, som det også blev sagt af ordføreren for forslagsstillerne for et øjeblik siden, blevet etableret nogen naturnationalparker, og derfor er der jo så heller ikke givet nogen dispensationer til naturnationalparkerne endnu, som der kan evalueres på.
Regeringen lægger op til, at evalueringen gennemføres, 1 år efter at der er sat dyr ud i de første naturnationalparker med en dispensation.
Og som nævnt vil der fra starten være en sideløbende kontrol fra Fødevarestyrelsens side, og hvis der er dyr, der behandles uforsvarligt, skal den ansvarlige dyreholder gribe ind med det samme.
Det kan være, at dispensationen skal tilbagekaldes, eller at der skal fastsættes skærpede vilkår.
For det er klart, at en given dispensation ikke må have negative konsekvenser for dyrenes velfærd.
Dispensationsmuligheden blev indført ud fra et ønske om, at dyrene i de nye naturnationalparker skal indgå i naturen og leve mere frit og med mindst mulig indblanding fra mennesker.
Naturnationalparkerne skal have en tilpas størrelse og karakter til, at dyrene selv kan finde nok føde og vand og beskyttelse mod vind og vejr.
Og netop fordi naturnationalparkerne vil dække store områder med vildere natur, kan tilsyn med dyrene ét for ét blive vanskeligt.
Det var begrundelsen for dispensationsmuligheden til at føre tilsyn med dyrene på bestandsniveau frem for individniveau.
Og der kan således ikke dispenseres fra dyrevelfærdslovens § 2 om forsvarlig behandling af dyr, og det betyder, at eventuelle syge dyr eller tilskadekomne dyr skal kunne opdages hurtigt nok til, at de uden unødigt ophold får den nødvendige behandling eller aflives, hvis det vurderes nødvendigt.
Det skal også sikres, at der er tilstrækkelig føde i området til dyrene.
Ingen dyr må sulte.
Og det indebærer, at der enten skal tilføres foder, eller at dyr fjernes fra området, så bestanden netop er tilpasset fødegrundlaget.
Jeg vil også gerne understrege, at dispensationsmuligheden i dyrevelfærdsloven for naturnationalparker netop kun er en mulighed.
Det er altså ikke ensbetydende med, at der bare gives dispensationer til højre og venstre.
Og som nævnt vil der blive fastsat vilkår og betingelser for en mulig dispensation, og de vilkår og betingelser vurderes på baggrund af den konkrete ansøgning og forvaltningsplan, dyretypeareal m.v.